b'\n_START_ARTICLE_\n\xc4\x8cevap\xc4\x8di\xc4\x8di\n_START_PARAGRAPH_\n\xc4\x8cevap\xc4\x8di\xc4\x8di so klasi\xc4\x8dna balkanska jed z \xc5\xbeara, pripravljena iz mletega mesa, oblikovanega v ve\xc4\x8dje ali manj\xc5\xa1e svaljke. K \xc4\x8devap\xc4\x8di\xc4\x8dem se obi\xc4\x8dajno servira ajvar (v Sloveniji), sesekljana \xc4\x8debula, kajmak, mleta paprika._NEWLINE_Beseda je v bistvu manj\xc5\xa1alnica od \xc4\x8devap, slednja pa ima isti izvor kot beseda kebab. Jed izvira iz srbske-bosanske kuhinje, kamor je pri\xc5\xa1la v \xc4\x8dasu tur\xc5\xa1ke oblasti iz tur\xc5\xa1ke kuhinje. _NEWLINE_\xc4\x8cevap\xc4\x8di\xc4\x8de poznajo vse balkanske dr\xc5\xbeave, vendar se razlikuje predvsem njihova velikost; v Romuniji in Bolgariji so obi\xc4\x8dajno dolgi okoli 15 cm, v Srbiji 10 cm, v Bosni 5 cm ..._NEWLINE_Meso za \xc4\x8devap\xc4\x8di\xc4\x8de je navadno zmes teletine, svinjine in ov\xc4\x8detine, v razli\xc4\x8dni kombinaciji koli\xc4\x8din glede na lokalne navade in recepte. Za\xc4\x8dinjeno je s \xc4\x8desnom, soljo, poprom in papriko. Razen v specializiranih etno-restavracijah, so izven balkanskega obmo\xc4\x8dja \xc4\x8devap\xc4\x8di\xc4\x8di izgubili prvotni sestav mesne zmesi, ohranila se je le oblika in ime. Ponekod se ov\xc4\x8detina povsem zanemari ali nadomesti s puranjim ali celo pi\xc5\xa1\xc4\x8dan\xc4\x8djim mesom, teletina pa se lahko nadomesti z govedino. V primerih, ko so \xc4\x8devap\xc4\x8di\xc4\x8di sestavljeni samo iz "belega" mesa (puranjega, pi\xc5\xa1\xc4\x8dan\xc4\x8djega in teletine), se ne servirajo s kajmakom, kislim mlekom, ajvarjem in \xc4\x8debulo, temve\xc4\x8d z majonezo in olivami.'